Գոհար Նավասարդյան

Գոհար Նավասարդյան (մայիսի 17, 1990(1990-05-17), Եղեգնաձոր, Հայկական ԽՍՀ, ԽՍՀՄ), սպորտային լրագրող, հոգեբան։


== Կենսագրություն ==

Գոհար Նավասարդյանը ծնվել է 1990 թվականի մայիսի 17-ին, Վայոց ձորի մարզի Եղեգնաձոր քաղաքում։ 1997-2007 թվականներին սովորել և ավարտել է Եղեգնաձորի թիվ 2 միջնակարգ դպրոցը, 2010-2012 թվականներին՝ Հայկական վիրտուալ համալսարանի ժամանակակից պատմության ֆակուլտետը։ 2012 թվականից աշխատում է ՀՀ արտակարգ իրավիճակների նախարարության 911 ահազանգման կենտրոնում որպես օպերատոր։ 2012-2017 թվականներին սովորել և ավարտել է Երևանի պետական համալսարանի փիլիսոփայության և հոգեբանության ֆակուլտետի հոգեբանության բաժինը՝ ստանալով հոգեբան-մանկավարժի որակավորում։ 2014 թվականին մասնակցել է «ԱՄՆ-Հայաստան սպորտը հանուն հաջողության հնարավորությունների ընդլայնում» մասնագիտական ծրագրի «Աղջիկը լուսնի վրա» ներառական պարային ներկայացման հերոսուհին է։ Հյուրախաղերով հանդես է եկել նաև Գյումրու դրամատիկական թատրոնում։ 2016 թվականին եղել է հաշմանդամություն ունեցող անձանց հանրապետական մարզական 14-րդ փառատոնի կազմակերպիչը։ 2018 թվականին Պորտուգալիայի մայրաքաղաք Լիսաբոնում մասնակցել է ՈւԵՖԱ-ի CAFE-ի և Պորտուգալիայի ֆուտբոլի ֆեդերացիայի համատեղ football for all լիդերության ծրագրին, որից հետո Հայաստանում ստեղծել է «Ֆուտբոլի հաշմանդամ երկրպագուների ակումբը», որի նպատակն է ապահովել հաշմանդամ երկրպագուներին կենդանի ֆուտբոլ դիտելու հնարավորություն։ 2019 թվականին եղել է ՈՒԵՖԱ-ի Մ19 տ․ ֆուտբոլի Եվրոպայի առաջնության կամավոր։ 2019 թվականին աշխատել է որպես պորտուգալական B Sport ակադեմիայի հայաստանյան ներկայցուցչության գրասենյակի ղեկավար՝ կազմակերպելով «ճանապարհ դեպի ֆուտբոլային երազանք» մանկապատանեկան ֆուտոլային ճամբարը։ 2019-2021 թվականներին աշխատել է sportx.am սպորտային լրատվական կայքում որպես սպորտային լրագրող։ 2020 թվականին մասնակցել է TEDx HeratsiSt Master peace-ին որպես խոսնակ՝ ներկայացնելով կյանքն անիվների վրա մոտիվացիոն ելույթը։ 2017-2020 թվականներին սովորել և ավարտել է ՀՀ պետական կառավարման ակադեմիայի քաղաքագիտության բաժինը՝ ստանալով քաղաքագետի մագիստրոսական աստիճան։ 2021 թվականին աշխատել է Հայաստանի հաշմանդամների «Փյունիկ» միությունում, որպես ծրագրերի ղեկավար, եղել է հաշմանդամություն ունեցող անձանց հանրապետական մարզական 18-րդ փառատոնի կազմակերպիչը։ 2021 թվականին ընտրվել է «Հայաստանի ազգային պարալիմպիկ կոմիտե» հասարակական կազմակերպության խորհրդի անդամ։ 2021 թվականից աշխատում է proffootball.am ֆուտբոլային լրատվական կայքում որպես սպորտային լրագրող։
Զբաղվել է տարբեր սպորտաձևերով՝ սայլակներով մեծ թենիս, սայլակներով մրցավազք, կարատե, ծանրամարտ։


== Մրցանակներ ==
2013 թվականին հաշամդամություն ունեցող անձանց հանրապետական մարզական 10-րդ մարզական փառատոնի ժամանակ անվասայլակներով բասկետբոլ մարզաձևում նվաճել է 1-ին տեղը։
«Դու կարող ես պաշտպանել ինքդ քեզ» նախագծի 3-րդ մրցանակակիր, 2015։
2016 թվականին մասնակցել է «Միսս Հայք» հաշմանդամ կանանց գեղեցկության մրցույթին՝ արժանանալով «Միսս հանդիսատեսի համակրանք» տիտղոսին։
2019 թվականին Ռուսաստանի Չելյաբինսկ քաղաքում անցկացվող «Born to win» միջազգային գեղեցկության մրցույթի ժամանակ հաղթել է «Միսս սպորտի թագուհի» անվանակարգում։


== Ծանոթագրություններ ==


== Արտաքին հղումներ ==
Տարբերվողները. Գոհար Նավասարդյան
«17 տարի է՝ վայելում եմ կյանքն անիվների վրա. այն ինձ համար հեքիաթ է». Գոհար Նավասարդյան Archived 2021-08-09 at the Wayback Machine.